b'\n_START_ARTICLE_\nPilis\n_START_SECTION_\nPili\xc5\xb3 atsiradimas\n_START_PARAGRAPH_\nPagrindiniai Europos pili\xc5\xb3, kurios atsirado IX a. Karoling\xc5\xb3 Pranc\xc5\xabzijoje, pirmtakai buvo rom\xc4\x97n\xc5\xb3 \xc4\xaftvirtintos karin\xc4\x97s stovyklos ir piliakalni\xc5\xb3 tvirtov\xc4\x97s._NEWLINE_Sutvirtinimai ir pylimai buvo naudojami gynybai nuo akmens am\xc5\xbeiaus. Europoje pilys atsirado tik IX a. i\xc5\xa1 dalies d\xc4\x97l poreikio gintis nuo Viking\xc5\xb3 \xc5\xbeygi\xc5\xb3, i\xc5\xa1 dalies\xc2\xa0\xe2\x80\x93 d\xc4\x97l feodalinio susiskaldymo. IX\xe2\x80\x93XV a. visoje Europoje buvo pastatyta t\xc5\xabkstan\xc4\x8diai pili\xc5\xb3. Vien Pranc\xc5\xabzijoje 1905\xc2\xa0m. buvo suskai\xc4\x8diuota daugiau kaip 10 000 pili\xc5\xb3._NEWLINE_Pirm\xc4\x85sias pilis stat\xc4\x97si riteriai ir didikai apsaugai ir kartu kaip saugias bazes, i\xc5\xa1 kuri\xc5\xb3 gal\xc4\x97t\xc5\xb3 veikti vietin\xc4\x97s karin\xc4\x97s paj\xc4\x97gos. Tuo metu, kai karaliaus vald\xc5\xbeia buvo silpna, pili\xc5\xb3 tinklas ir j\xc5\xb3 karin\xc4\x97s paj\xc4\x97gos garantavo santykin\xc4\xaf politin\xc4\xaf saugum\xc4\x85._NEWLINE_Pavyzd\xc5\xbeiui, Pranc\xc5\xabzijos Puatu provincijoje IX a. prasid\xc4\x97jus viking\xc5\xb3 \xc5\xbeygiams, buvo tik 3 pilys, o XI a.\xc2\xa0\xe2\x80\x93 jau 39. Pana\xc5\xa1iai buvo visoje Europoje. Pilys gal\xc4\x97jo b\xc5\xabti pastatytos labai greitai\xc2\xa0\xe2\x80\x93 j\xc5\xb3 statyba u\xc5\xbetrukdavo nuo 1 iki 20 met\xc5\xb3._NEWLINE_Pil\xc4\xaf sudar\xc4\x97 griovio juosiama kalva ar pylimas su mediniu bok\xc5\xa1tu vir\xc5\xa1\xc5\xabn\xc4\x97je. Pilies kieme u\xc5\xbe aptvaro stov\xc4\x97davo gyvenamieji pastatai, arklid\xc4\x97s, svirnai ir dar\xc5\xbein\xc4\x97s. Ankstyv\xc4\x85sias pilis saugojo auk\xc5\xa1ta medin\xc4\x97 statini\xc5\xb3 tvora._NEWLINE_Atsiradus patrankoms ir parakui pili\xc5\xb3 karin\xc4\x97 reik\xc5\xa1m\xc4\x97 suma\xc5\xbe\xc4\x97jo, karin\xc4\x97je srityje jas keit\xc4\x97 fortai._NEWLINE_Pana\xc5\xa1\xc5\xabs statiniai Rusijoje (Kremlius) ir Japonijoje (\xc5\xa0iro) taip pat laikomi pilimis.\n_START_SECTION_\nAkmenin\xc4\x97s pilys\n_START_PARAGRAPH_\nMa\xc5\xbedaug nuo XI a. 8 de\xc5\xa1. didesn\xc4\x97se Vakar\xc5\xb3 Europos pilyse imta statyti akmenin\xc4\xaf bok\xc5\xa1t\xc4\x85, vadinam\xc4\x85 don\xc5\xbeonu. Londono Taueris, pirmasis don\xc5\xbeonas Anglijoje, buvo prad\xc4\x97tas statyti 1078\xc2\xa0m. Bok\xc5\xa1te laikytos maisto atsargos ir ginklai, jame gyveno didikas su tarnais. Kalinius u\xc5\xbedarydavo \xc4\xaf pilies po\xc5\xbeemius.\n_START_SECTION_\nBok\xc5\xa1tai ir sienos\n_START_PARAGRAPH_\nNuo XII a. prad\xc4\x97ti statyti akmeniniai aptvarai, supantys don\xc5\xbeon\xc4\x85. Prie sien\xc5\xb3 buvo statomi i\xc5\xa1siki\xc5\xa1\xc4\x99 bok\xc5\xa1tai, kad u\xc5\xbepuolikus b\xc5\xabt\xc5\xb3 galima ap\xc5\xa1audyti i\xc5\xa1 vis\xc5\xb3 pusi\xc5\xb3. Ma\xc5\xbedaug XIII a. 8 de\xc5\xa1. kai kuriose pilyse atsirado antroji i\xc5\xa1orin\xc4\x97 siena, kad jas b\xc5\xabt\xc5\xb3 sunkiau pulti. Tokios pilys, da\xc5\xbenai statytos kry\xc5\xbeinink\xc5\xb3 Artimuosiuose Rytuose, vadinamos koncentrin\xc4\x97mis, nes j\xc5\xb3 aptvarin\xc4\x97s sienos buvo kelios.\n_START_SECTION_\nPuolimas\n_START_PARAGRAPH_\nPilis buvo puolama, naudojantis katapultomis, taranais ir pristumiamais apgulties bok\xc5\xa1tais. \xc4\xae j\xc4\x85 l\xc4\x97kdavo akmenys ir degan\xc4\x8dios str\xc4\x97l\xc4\x97s, puol\xc4\x97jai kasdavosi po jos pamatais. Jei pilies nepavykdavo greitai paimti, ji b\xc5\xabdavo apgulama. Daugum\xc4\x85 pili\xc5\xb3 \xc4\xafveik\xc4\x97 papirkin\xc4\x97jimai, ligos ir badas._NEWLINE_Apie XV a. vidur\xc4\xaf patrankos ir parakas \xc4\xafgijo gali\xc4\x85 griauti sienas. Pilyse pasidar\xc4\x97 nebesaugu. Dauguma pili\xc5\xb3 sugriuvo, kai kurios perstatytos \xc4\xaf r\xc5\xabmus arba prabangius namus.'